CELEX: 32014R1327
Language: el
Date: 2014-12-12 00:00:00
Title: Κανονισμός (ΕΕ) αριθ. 1327/2014 της Επιτροπής, της 12ης Δεκεμβρίου 2014 , για την τροποποίηση του κανονισμού (ΕΚ) αριθ. 1881/2006 όσον αφορά τον καθορισμό μέγιστων επιτρεπτών επιπέδων για πολυκυκλικούς αρωματικούς υδρογονάνθρακες (PAH) στα καπνιστά με παραδοσιακό τρόπο κρέατα και προϊόντα με βάση το κρέας και ψάρια και προϊόντα αλιείας  Κείμενο που παρουσιάζει ενδιαφέρον για τον ΕΟΧ

13.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 358/13
            
         ΚΑΝΟΝΙΣΜΌΣ (ΕΕ) αριθ. 1327/2014 ΤΗΣ ΕΠΙΤΡΟΠΉΣ
   της 12ης Δεκεμβρίου 2014
   για την τροποποίηση του κανονισμού (ΕΚ) αριθ. 1881/2006 όσον αφορά τον καθορισμό μέγιστων επιτρεπτών επιπέδων για πολυκυκλικούς αρωματικούς υδρογονάνθρακες (PAH) στα καπνιστά με παραδοσιακό τρόπο κρέατα και προϊόντα με βάση το κρέας και ψάρια και προϊόντα αλιείας
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1881/2006 της Επιτροπής (2) καθορίζει μέγιστα επιτρεπτά επίπεδα για τους πολυκυκλικούς αρωματικούς υδρογονάνθρακες στα τρόφιμα, συμπεριλαμβανομένων των καπνιστών κρεάτων και των καπνιστών προϊόντων με βάση το κρέας, των καπνιστών ψαριών και των καπνιστών προϊόντων αλιείας.
            
         
               (2)
            
            
               Σύμφωνα με τον κανονισμό, τα μέγιστα επιτρεπτά επίπεδα για τους πολυκυκλικούς αρωματικούς υδρογονάνθρακες πρέπει να είναι ασφαλή και να είναι στο κατώτερο ευλόγως εφικτό επίπεδο με βάση τις ορθές πρακτικές παραγωγής και τις ορθές γεωργικές/αλιευτικές πρακτικές. Το 2011 τα στοιχεία για τα καπνιστά ψάρια και τα καπνιστά κρέατα έδειξαν ότι είναι επιτεύξιμα χαμηλότερα μέγιστα επιτρεπτά επίπεδα. Ωστόσο, σε ορισμένες περιπτώσεις ήταν αναγκαία η αναπροσαρμογή της ισχύουσας τεχνολογίας κάπνισης. Ως εκ τούτου, για τα καπνιστά κρέατα και τα καπνιστά προϊόντα με βάση το κρέας και τα καπνιστά ψάρια και τα καπνιστά προϊόντα αλιείας, χορηγήθηκε μεταβατική περίοδος τριών ετών πριν αρχίσουν να ισχύουν τα χαμηλότερα μέγιστα επιτρεπτά επίπεδα από την 1η Σεπτεμβρίου 2014.
            
         
               (3)
            
            
               Πρόσφατα στοιχεία αποδεικνύουν, ωστόσο, ότι, παρά την εφαρμογή ορθών πρακτικών κάπνισης στον μεγαλύτερο δυνατό βαθμό, τα χαμηλότερα επιτρεπτά επίπεδα για τους πολυκυκλικούς αρωματικούς υδρογονάνθρακες δεν είναι εφικτά σε αρκετά κράτη μέλη για ορισμένα είδη καπνιστών με παραδοσιακό τρόπο κρεάτων και προϊόντων με βάση το κρέας και ψαριών και προϊόντων αλιείας, επειδή στις περιπτώσεις αυτές οι πρακτικές κάπνισης δεν μπορούν να αλλάξουν χωρίς να αλλάξουν σημαντικά τα οργανοληπτικά χαρακτηριστικά του τροφίμου. Αυτά τα καπνιστά με παραδοσιακό τρόπο προϊόντα θα εξαφανίζονταν, συνεπώς, από την αγορά, γεγονός που θα οδηγούσε στο κλείσιμο πολλών μικρομεσαίων επιχειρήσεων (ΜΜΕ).
            
         
               (4)
            
            
               Επομένως, είναι σκόπιμο να προβλεφθεί παρέκκλιση από την εφαρμογή του χαμηλότερου μέγιστου επιτρεπτού επιπέδου για τους πολυκυκλικούς αρωματικούς υδρογονάνθρακες από την 1η Σεπτεμβρίου 2014 για ορισμένα κράτη μέλη κατά τη διάρκεια 3 ετών για την τοπική παραγωγή και κατανάλωση καπνιστών με παραδοσιακό τρόπο κρεάτων και προϊόντων με βάση το κρέας και/ή ψαριών και προϊόντων αλιείας. Τα ισχύοντα σήμερα ανώτατα επιτρεπτά επίπεδα θα πρέπει να εξακολουθήσουν να ισχύουν για τα εν λόγω καπνιστά προϊόντα. Η παρέκκλιση αυτή θα πρέπει να καλύπτει γενικά όλα τα κρέατα και τα προϊόντα με βάση το κρέας και/ή τα ψάρια και τα προϊόντα αλιείας, χωρίς να παρέχει τις συγκεκριμένες ονομασίες των τροφίμων.
            
         
               (5)
            
            
               Τα οικεία κράτη μέλη θα πρέπει να συνεχίσουν να παρακολουθούν την παρουσία πολυκυκλικών αρωματικών υδρογονανθράκων στα εν λόγω προϊόντα και να καταρτίσουν προγράμματα για την εφαρμογή ορθών πρακτικών κάπνισης, όπου αυτό είναι δυνατόν.
            
         
               (6)
            
            
               Εντός τριών ετών από την έναρξη εφαρμογής του παρόντος κανονισμού, η κατάσταση θα πρέπει να επανεξεταστεί με βάση όλες τις διαθέσιμες πληροφορίες. Η επανεξέταση αυτή μπορεί να οδηγήσει σε πιο περιορισμένο και λεπτομερή κατάλογο καπνιστών κρεάτων και καπνιστών προϊόντων με βάση το κρέας, καπνιστών ψαριών και καπνιστών προϊόντων αλιείας, για τα οποία θα μπορούσε στη συνέχεια να εγκρίνει παρέκκλιση για την τοπική παραγωγή και κατανάλωση χωρίς χρονικό περιορισμό.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα φυτά, τα ζώα, τα τρόφιμα και τις ζωοτροφές,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του κανονισμού (ΕΚ) αριθ. 1881/2006
   Στο άρθρο 7 του κανονισμού (ΕΚ) αριθ. 1881/2006 προστίθενται οι ακόλουθες παράγραφοι 6 και 7:
   
      «6.   Κατά παρέκκλιση από το άρθρο 1, επιτρέπεται στην Ιρλανδία, την Ισπανία, την Κροατία, την Κύπρο, τη Λετονία, την Πολωνία, την Πορτογαλία, τη Ρουμανία, τη Σλοβακική Δημοκρατία, τη Φινλανδία, τη Σουηδία και το Ηνωμένο Βασίλειο να διαθέτουν στην αγορά καπνιστά με παραδοσιακό τρόπο κρέατα και προϊόντα με βάση το κρέας, τα οποία έχουν καπνιστεί και προορίζονται για κατανάλωση στην επικράτειά τους με επιτρεπτά επίπεδα πολυκυκλικών αρωματικών υδρογονανθράκων υψηλότερα από εκείνα που καθορίζονται στο σημείο 6.1.4 του παραρτήματος, με την προϋπόθεση ότι τα εν λόγω προϊόντα συμμορφώνονται με τα μέγιστα επιτρεπτά επίπεδα που ίσχυαν πριν από την 1η Σεπτεμβρίου 2014, δηλαδή 5,0 μg/kg για το βενζο[a]πυρένιο και 30,0 μg/kg για το άθροισμα βενζο[a]πυρένιου, βενζο[a]ανθρακένιου, βενζο[b]φλουορανθένιου και χρυσένιου.
      Τα εν λόγω κράτη μέλη συνεχίζουν να παρακολουθούν την παρουσία πολυκυκλικών αρωματικών υδρογονανθράκων στα καπνιστά με παραδοσιακό τρόπο κρέατα και προϊόντα με βάση το κρέας και καταρτίζουν προγράμματα για την εφαρμογή ορθών πρακτικών κάπνισης, όπου είναι δυνατόν, εφόσον είναι οικονομικώς εφικτό και δυνατό, χωρίς απώλεια των οργανοληπτικών χαρακτηριστικών των εν λόγω προϊόντων.
      Εντός τριών ετών από την έναρξη εφαρμογής του παρόντος κανονισμού, η κατάσταση επανεξετάζεται με βάση όλες τις διαθέσιμες πληροφορίες, προκειμένου να καταρτιστεί κατάλογος καπνιστών κρεάτων και καπνιστών προϊόντων με βάση το κρέας, για τα οποία θα εξακολουθήσει να ισχύει η παρέκκλιση για την τοπική παραγωγή και κατανάλωση χωρίς χρονικό περιορισμό.
      7.   Κατά παρέκκλιση από το άρθρο 1, επιτρέπεται στην Ιρλανδία, τη Λετονία, τη Ρουμανία, τη Φινλανδία, τη Σουηδία και το Ηνωμένο Βασίλειο να διαθέτουν στην αγορά καπνιστά με παραδοσιακό τρόπο ψάρια και προϊόντα αλιείας, τα οποία έχουν καπνιστεί και προορίζονται για κατανάλωση στην επικράτειά τους με επιτρεπτά επίπεδα πολυκυκλικών αρωματικών υδρογονανθράκων υψηλότερα από εκείνα που καθορίζονται στο σημείο 6.1.5 του παραρτήματος, με την προϋπόθεση ότι τα εν λόγω καπνιστά προϊόντα συμμορφώνονται με τα μέγιστα επιτρεπτά επίπεδα που ίσχυαν πριν από την 1η Σεπτεμβρίου 2014, δηλαδή 5,0 μg/kg για το βενζο[a]πυρένιο και 30,0 μg/kg για το άθροισμα βενζο[a]πυρένιου, βενζο[a]ανθρακένιου, βενζο[b]φλουορανθένιου και το χρυσένιου.
      Τα εν λόγω κράτη μέλη συνεχίζουν να παρακολουθούν την παρουσία πολυκυκλικών αρωματικών υδρογονανθράκων στα καπνιστά με παραδοσιακό τρόπο ψάρια και προϊόντα αλιείας και καταρτίζουν προγράμματα για την εφαρμογή ορθών πρακτικών κάπνισης, όπου είναι δυνατόν, εφόσον είναι οικονομικώς εφικτό και δυνατό, χωρίς απώλεια των οργανοληπτικών χαρακτηριστικών των εν λόγω προϊόντων.
      Εντός τριών ετών από την έναρξη εφαρμογής του παρόντος κανονισμού, η κατάσταση επανεξετάζεται με βάση όλες τις διαθέσιμες πληροφορίες, προκειμένου να καταρτιστεί κατάλογος καπνιστών ψαριών και καπνιστών προϊόντων αλιείας, για τα οποία θα εξακολουθήσει να ισχύει η παρέκκλιση για την τοπική παραγωγή και κατανάλωση χωρίς χρονικό περιορισμό.»
   
   Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Σεπτεμβρίου 2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Δεκεμβρίου 2014.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 37 της 13.2.1993, σ. 1.
   
      (2)  Κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (ΕΕ L 364 της 20.12.2006, σ. 5).